정조 21년 · 목
忠淸監司徐美修狀啓以爲本道未錄啓罪人十四名文案臣與淸州牧使李寅燮公州判官金箕應溫陽郡守洪秉周德山縣監林淳浩眼同參覈爛加商確則淸州金致績等六名論以獄體別無疑端依式同推期於取脤淸州尹卜三等二名參以情犯容有可原別具啓本以待稟處其外六名或獄案未具或首從未分或事端疑晦有不可率爾登聞此則待究竟擧行計料淸州罪人金致績推擠其外三寸宋萬輝第五日致死壬子十月十九日囚初檢仰面傷處口唇微開赤血流出腎囊浮高色赤囊皮間間乾貼而外堅內柔合面傷處右肋有皮傷紫黯色一處橫長一寸一分闊五分微堅右臀外邊有皮傷紫黯色一處橫長一寸五分闊八分皮乾微堅腰眼下左臀上有皮傷紫黯色一處橫長一寸五分闊五分皮乾微堅屍親宋尙宗招內金致績以農牛一隻賭地例許給之意來請渠叔果爲許給矣今月初十日往推厥牛則致績曰吾已賣牛十三日間更來則當備給牛價云渠叔依其言更往十四日還來而有呻呤之聲驚問其故則渠叔曰昨日往致績家致績隱避不見往宿其父之家今朝更往與致績相詰致績手執吾項以膝撞胸又以木枕亂打故滿身被傷艱辛歸來云致績家旣在十里之外而渠叔獨往獨來被打光景雖未目見而自其後欲溺不溺坐臥不便十五日行先代時祭而山地在於數馬場許渠叔扶病而去午後卽歸至十七日痛勢極重以手指胸臆下腹曰此處痛甚回生無路我死之後告官復讎云云矣十八日竟至殞命云被告金致績招內渠無農牛故外三寸宋萬輝處得賭地牛喂養而歉歲還餉無以辦納斥賣厥牛矣今十四日外三寸來到渠家促其牛價故渠答曰厥牛則吾果賣用而外祖父母生時有四斗畓之衿給於吾母者吾母之死已過五年何爲仍執不給云則外三寸叱責曰田畓有無汝父詳知與吾同往汝父家云曳出渠上吐渠伏於房內渠叔立於門外退軒極力曳出之除上吐解脫則渠叔顚倒軒下而起矣渠雖常漢舅甥之間豈敢犯手而屍身有此傷損自退軒顚倒時爲他物觸傷乎云看證吳者斤老味招內渠以雇工入接於金致績家矣今十四日宋萬輝來見致績以牛隻事言責而致績在房內不出萬輝立於軒上手執致績之䯻極力曳出而䯻解手脫萬輝掛腰軒邊顚倒階下致績仆在軒上則萬輝起來欲爲更執致績之䯻故渠挽解勸送云初檢官淸州前牧使李樂培跋辭內殺獄何限而來有如此獄之大爲疑晦者耍害諸處別無可執之傷痕腎囊之皮紫乾貼疑有受損而十里徒步翌日登陟初非彷彿於腎囊傷重之因而廳上對立執䯻爭抗䯻解手脫從後墮落背貼庭上之狀吳者斤老味丁寧證告凡人之背部最是內腸所係果從高而墮地則內損而致傷乃是必至之勢後肋臀腿之皮損紫色明是墮地致命之崇故實因以內傷致死懸錄致績以被告懸錄而當初起鬧旣由於致績雖在他人難免由我之罪以舅甥之親有無前之變其悖常蔑倫雖卽地打殺少無所惜云覆檢官燕歧前縣監黃運祚跋辭實因及被告懸錄與初檢同丙辰七月十八日第四十二次同推前道臣林濟遠題辭內此獄多有疑晦一則墜跌之未必實狀也一則痕損之無所著縣也傭人之供雖不可全信檢官之報亦不得明驗一番會査斷不可已姑爲停推事題送矣此獄則右肋紫黯雖是必死之處而痕損止於微堅口鼻赤血雖合內傷之文而形症無他眞的當日之徒步歸家翌朝之上山參祭俱爲致績藉口之資無怪或者傅生之論也木枕亂打之說出於萬輝之從姪䯻解自倒之招發於致績之雇工都不足憑信而但念致死者宋萬輝卽其外三寸也不償賭牛反索衿畓足見其悖戾之習且況致績萬有一犯手於其問則其爲變怪當如何哉此獄之情節痛惋又在法理之外如式同推期於輸情恐不可已恩津罪人林云伊捽曳其花妻朴召史第三日致死初檢合面傷處自䐉後至髮際靑黯色柔軟項頸浮大靑黑色以手在旋右旋頓無堅强全是柔軟擧其兩肩俯之仰之則隨手虛易又廻頷頦則自抵臂肩有若生人之任意顧眄屍親朴貴卜招內渠居連山地而四年前同生妹爲林云伊之花妻常時情誼親密矣今初二日林云伊送人通奇曰汝妹病重方在死境云蒼黃來到渠妹已爲身死無病之人猝然致死必是林云伊毆打之致云洞長李景仁招內今初二日林云伊來言曰吾之小妻再昨起鬧言詰肆惡不已故買給猪肉矣抑或因此關格而上吐下汪云矣日暮後又爲來言曰厥女已死云正犯林云伊招內渠率居朴女今爲五年而去月二十九日欲給義子番錢問銷金所在處則朴女飮酒大醉發怒於用錢肆惡無比以手一打其頰則扶執渠自擈自觸無所不至渠避坐于人家少頃還來則朴女委臥呻呤而纔有猪肉所喫者意或因此關格燒猪肉勸服矣伊夜上吐下注今初一日致命云初檢官恩津縣監李義敎跋辭內朴女致命在乎項傷故實因以被曳項骨違折致死懸錄林云伊雖無欲殺之心捽之曳之竟使朴女項傷而致死焉逭正犯之律云覆檢官扶餘縣監韓百源跋辭正犯與初檢同實因以項骨違折致斃懸錄此獄則平日恩愛旣云深重一時鬪鬨非欲戕殺而手勢適及於要害項骨遽至於違折傷損昭著實因明的如式同推期於輸款恐不可已泰安囚車命千縛束其妻金召史投溺致死丙辰三月二十五日囚初檢仰面傷處左右手腕俱有縳痕皮脫微赤色右膁肋有皮脫三處左膁肋有皮脫四處竝色赤干犯金奉哲招內渠女卽車命千之妻也不堪飢餒月前率其兩子來置渠家仍卽還歸過十數日後女壻來問其妻去處答以還去則謂以潛匿賣他困談非常故多般採探則渠女留接於本面金召史店舍屢日宿食而失行不美之說播登道路卽使妻與子捉來仍招女壻略傳事狀則女壻曰渠雖常女吾有班名其失行果如所聞則不如速殺以掩其醜云而渠不能挽止三月十五日夜使渠子汗國及女壻車命千押送海邊驅入水中則渠亦知罪自投溺死云干犯金汗國招內渠妹果有失行之事渠往金召史家探知則渠妹在房製衣故開門詰問渠妹答以旣至此境推去何爲云云率來翌日又爲逃走更往見之則金召史子有實據門防遮窺見房內渠妹隱伏於有實之後卽爲捉歸而招來妹夫車命千傳此事狀命千憤罵欲殺渠妹曰吾寧投海仍走海邊追後往救則已無及矣云干連金召史招內渠在路邊賣酒資生去二月不知何許女人來到面帶飢色衣不掩身所見慘憐邀坐饋飯留宿而還送其後間日來訪問其居住及有夫與否則厥女曰東丏西乞初無定居無親無夫又無推尋者云而渠子年壯無妻船業出往故擬欲待還作配而初不以此發說三月十二日金奉哲妻與子偕來率去其翌曉厥女又來露濕跣足而泣曰吾之父母同生嫌我流丏欲爲擈殺艱辛逃來幸惠草履則遠走圖生云云慮有後患挽置房中卽通奉哲家則又使其妻子率去矣今聞奉哲等結縛溺殺云而留接渠家時失行之說極爲虛妄渠子有實出海不還初未接面渠等致疑萬萬意外云正犯車命千招內渠娶妻十數年連生子而至貧無家生活沒策二月初送托妻子於本家每巡賑穀受送矣幾過數旬杳無形影往問其由妻父與妻娚皆以爲還送云轉益疑怪眥其捉現不美之說喧傳道路自妻家推來通奇更往問之則金哥老少言內汝妻潛匿於金召史家多日留宿跡涉殊常而前旣推來旋卽還去今又推來出付家長任意處之云云渠雖貧窮名是班族不勝羞憤迫令自盡渠妻亦知其罪惟願速死三月十五日夜與妻娚汗國偕往海邊反手結縛勒令自投而死云初檢官泰安前郡守韓永逵跋辭內金女屍身左右手腕微有縛痕此則車命千反手結縛者膁肋之皮脫微赤隨波漂盪之際必是觸傷之致故實因以被縛溺水致死懸錄車命千只憤班族之貽累罔念夫婦之情義縛手而驅去投海而滅跡如許殘忍薄行者合有當律置之正犯金奉哲則其女失行未見眞贜而徒執然疑嗾壻行兇金汗國則助父濟惡固已痛惡而甚至與命千偕往投海斁倫敗紀死且無惜竝置干犯云覆檢官瑞山前郡守兪岳柱跋辭實因正犯與初檢同前道臣林濟遠題辭內今此殺越之變出於父子兄弟夫婦之間夫爲正犯父與弟爲干犯閱來不覺怵然律文中奸所被捉竝殺男女云者法意嚴密不捉於奸所則不可殺也明矣只殺其一人則不可貰也決矣不美之行旣無贜證行兇之節無可原貸車命千之如法償命更無可疑金奉哲金汗國則遽以不分明之跡助成極兇憯之擧人情天理掃地無餘究厥罪狀殺之無惜而但以父若弟斷之以干犯者亦有所不忍雖無干犯之名自有干犯之實則但當以其罪罪之獄案中不必以干犯二字懸錄事題送丁巳六月初四日臣以車命千獄案中金汗國則曰再次往推時有實據問其妹在後金召史則曰其子有實初未接面云兩隻所供互相矛盾李有實處査問牒報事發關矣同月十五日推問李有實招內渠以船業資生絕少在家而昨年三月十五日暮後還家則有一女人來在故問其何許人則渠母曰當此歉歲流丏之人不堪飢寒轉到吾家觀其形色極甚矜惻饋而許接云而渠家卽一玉幕欲避不得同處一房而年少男女與之經宿則豈敢曰全無所犯乎其翌十二日夕水仍爲駕海四月始還而初非渠之諉引犯奸不過矜其流丏許其留接及其父與娚之來推無辭出給則都是厥女失所行乞之致云此獄則金女之道路流離縱綠其夫之過酒家留宿有愧女子之行其父奉哲命捉海中其娚汗國押來水邊則此非獨命千之所作俑而殺有罪妻妾亦有律文之所載而孺子入井尙有惻隱之心夫婦結髮豈無恩情之重設若其妻之難容豈患處置之無術縛其手臂推諸不測之海人而忍此人理絕矣奸所之倉卒梃刃容或可原水濱之經營排布思之絕㦧況今和奸之說出於成案之後則有實之招未可信也當初戕殺之擧在於執贜之前則命千之罪固自如也此與尋常逼死有異其在敦倫勵俗之政如式同推期於輸情恐不可已結城罪人朴三卜因奸威逼雇主女兒翁德自縊致死丙辰十一月十七日囚初檢仰面傷處喉上有索痕自右耳下至左耳後長七寸八分廣五分靑紫色微堅腹部右邊有皮脫一處細難尺量右脇有皮脫一處橫長一寸八分廣二分靑紫色微堅合面傷處右臀有種種磕擦痕細難尺量屍親李希廸招內朴三卜昨年六月率爲雇工月前三卜見侵軍役徵給七錢錢替納二斗還而又自其上典家欲徵貢錢故今十五日渠父言於三卜曰雇工身役雇主雖已當納而至於貢錢難以備給吾今放汝汝須出去云則三卜卽往梧川地渠兄家矣十六日來言曰吾與翁德已爲和奸有娠者三朔也翁德今不可送他云云渠女翁德傍聽此言故責問厥由則答以爲年幼處女得此惡名卽欲溘然而有娠之說尤極孟浪吾方行經此可辨明云渠母與渠妻持其月候血染之褌襠質問三卜次偕往梧川地渠父子入坐房內而翁德無去處意以爲隨母同往矣稍久後出戶見之則庫門半開裳幅微露往見則翁德以洗踏索結項於樑上而死云正犯朴三卜招內渠爲雇工安敢生意於主家之女而翁德渠自有意於渠今年七月十五日邀渠房中果爲通奸向當十二日場市翁德言於渠曰吾自九月有胎氣將爲貽累於父母買給砒礵則胎可落矣云而渠不買給今十五日翁德祖父往言於渠兄曰三卜欲爲放出云云故通奸翁德事業欲發說而至今趑趄果於十六日言其事狀則希廸父子責翁德曰非吾女息卽一怨讎汝與三卜携手同歸死生間任意爲之云云渠携翁德被逐而出矣希廸從弟判萬追來推去翁德故渠隱身籬後而潛聽則希廸父曰翁德宜卽殺而滅跡云云希廸夫妻以爲雖萬死豈從三卜而爲妻乎云云少頃希廸夫妻與父母持着血乾久之褌襠來推渠於梧川里渠兄家無數威脅而翁德祖父曰翁德之罪萬殺無惜赤脫其衣納于庫銷其門其間必已結項而死云云少頃果聞縊死之報云屍親李大惡招內雇工朴三卜放出後來言曰吾與翁德和奸已爲懷孕當率去云其母問於翁德曰日前吾見汝行經之漸云則翁德言內果方行經云其母與渠妻以辦明次持其血染之褌襠俱往其兄之家渠父子則掩戶咄歎矣翁德允不入房意以爲隨母往辦移時不來使渠子出視則庫門半開衣端微露急往見之則翁德結項於樑上而死矣渠家不貧故三卜敢欲依托有此白地抑勒而渠若通奸則何不共臥不起以示其父母今乃猝然發說於放出之後乎脫衣納庫事則設或眞見殊常之跡而囚之庫中恐爲人知自當隱諱之不暇何可言及於三卜乎且渠則良民三卜則私賤也雖或和奸以至綻露當思善處之道不當使人知之豈可使三卜携手逐出乎三卜所告莫非遁辭云屍親李判萬招內朴三卜來言奸事時渠在傍聽之而渠叔大惡言于翁德曰汝以良家女得此累名自死之外無可奈何云渠見此光景採樵次卽爲入山未知伊後事狀之何如翁德逐出還推事初不聞初不見豈有趕追推來之理乎此是三卜抑勒之說云李希廸更招內當其翁德解出血染之褌襠也果脫其袴而精神昏亂未及更着其袴渠亦魂飛魄散亦不求着而縊死時只着單袴云初檢官結城前縣監洪秉益跋辭內蓋此獄事自縊分明而大明律有曰因奸盜威逼人致死者斬又曰奴及雇工奸家長妻女者斬三卜之不敢生意翁德之自邀納房一生一死無憑無證而懷孕之跡元無可驗行經之實明有可執且其通奸旣云七月而三卜發說始在於五朔之餘被逐之後則逞憾脅持亦可疑也以言乎希廸父子則解袴而不復着希廸之供語不成說剝衣而納于庫三卜之招明非虛語謂翁德隨母而偕往殆不近理使希廸出視而始覺事涉奸巧當其脫衣在庫之時果有奸情則必無抗顏之路若被誣陷則當有無吪之心以此言之威逼自縊斷無可疑故實因以因奸威逼自縊致死懸錄大抵通奸之說發於三卜之口無論奸與不奸因奸逼殺之律在所難免且是希廸之雇工則設如渠供通奸的實奸家長妻女之罪亦無以掉脫朴三卜以正犯懸錄大惡則剝衣納庫至於自縊不可以年老病聾全然不論云覆檢官洪州牧使柳誼跋辭內實因以自縊致死懸錄朴三卜則潛通翁德之供旣發於渠口故以被告懸錄李希廸家屬誨責翁德勢所必至而翁德之殞命亦難質言其由於此設令有潛奸之事異於强奸劫奸則勢難直歸之於朴三卜之逼殺而以雇工而潛通其家長女息處子前後納招則此異於等閑總角潛奸未笄之女兒同依例同推何如至於三卜招中大惡赤脫翁德衣服納于庫中之說此是人情事理之外大惡若有故殺翁德之心則豈以脫衣納庫之言喧傳於三卜乎此不必更問辨破者而大抵翁德祖與父不能明辨於翁德生前仍使十六歲褊性女兒往先致命之責在所難免云前道臣林濟遠題辭內似此獄情別無疑端而初檢實因之以因奸威逼自縊懸錄者有何別般意見而脫衣納庫之說只出於三卜死中求生之招則一從死囚之言以其祖大惡歸之於威逼者已不近理威逼二字旣屬之於其祖則三卜之以正犯懸錄者得無逕庭乎雖以覆檢實因言之單錄自縊者誠爲得當而三卜之懸以被告者亦失之於太恕而朴三卜則爲富家之傭見當婚之女不勝癡妄之慾猝發奸私之說謹按大明律有雇工奸家長妻女者斬之文翁德一死之後奸固可殺也不奸而曰奸亦可殺也朴三卜以正犯改錄覆檢官仍定同推官約日會推事題送矣此獄肯綮專在翁德之和奸與否果若平日爛熳和奸及其倡說羞愧自處則固無事乎究理苟或不然而枉被誣逼欲辨晣而陰事難明欲含忍而汚名難洗無寧潔身以歸有此矣心自裁則便是三卜之所戕殺然而三卜則曰有是事屍親則曰無是事今於翁德旣死之後旣涉無證無辨之案且屬其然豈然之間只以雇主雇奴之分斷之我國鄕民過去農雇雖不可以大明律雇工例論而旣以其家之雇工謂奸其家之處女竟致弱質之遽隕益見頑漢之難赦如式同推期於輸情俾慰幽魂恐不可已靑陽罪人私婢丁愛毆打裵信孫第七日致死丁巳二月十主日囚初檢仰面傷處胸膛下心坎上有血暈四處左邊上下二處圍圓長各九分右邊上一處圍圓長八分下一處圍圓長七分靑紅色微堅而通血暈四處圍圓長一尺三寸五分圍圓內未血暈處色雖如常亦皆微堅合面傷處右肐肘有口咬痕靑紅色微堅左腰眼內邊有皮脫作痂二處一處橫長一寸三分闊四分一處圍圓長七分靑黑色微堅右腰眼有皮磨作痂一處狀如觸物圍圓長八分靑黑色微堅屍親姜召史招內今月初八日扶餘居私婢丁愛來謂渠夫裵信孫曰吾之外四寸梁太望爲汝被打致死而賂給二十兩於太望家以至無事則亦豈無賂物於我乎給錢百兩則已不然則吾當報讎云云將欲毆打故渠夫逃避於一里許店幕則丁愛追往以壯作枝無數毆打仍爲曳來于媤三寸裵成已家又以丫木撞衝胸膛甚至口咬臂膞之擧而渠不能救解幾至氣塞之境則丁愛始爲止打而渠夫自其後委臥呻呤今十四日仍爲致命云正犯私婢丁愛招內渠以本縣之人避寓於扶餘地矣去月初聞風傳則外四寸梁太望被打於裵信孫處至於致死云故今年正月來到太望家問其委折則外三寸起成言內太望與信孫相鬪被打終至不救欲爲發狀則信孫三寸叔裵成已懇乞曰毋論打死病死五十兩捧用勘葬則彼此都無事云果捧五十兩仍爲置之云云而太望屍身尙未掩土欲爲營葬今月初十日渠往裵成已家則米一石曲子三圓出給故仍爲持來矣校村洞長崔切碧謂渠曰裵成已旣有葬需錢備給之約與我偕往則當有推捧之路云渠與切碧及太望妻更往成已家欲爲推出錢兩切碧又謂渠曰成已牛隻牽去則自有出錢之道云依其言牽出還卽見奪而渠無犯手於信孫之事太望妻鄭召史以手推擠胸膛云看證尹從甲招內丁愛追尋裵信孫於店幕以壯作枝無數毆打末乃曳去於裵成已家庭中又以丫木亂打將至死境果爲挽解則丁愛肆惡打渠故不得已逃避云干連崔切碧招內丁愛來言梁太望爲裵信孫處被打致死而汝以洞長符同村人謂之病死以至私和云云扶曳頭髮且欲結項渠避去外村歸路逢着丁愛則執渠而言曰與吾偕往裵成已家葬需錢期於推出云渠答以爲吾與汝旣非親戚厥錢推不推於我何關云則丁愛大發悍惡故不得已同往渠謂成已曰今此丁愛稱以太望掩土來到吾家每日詬辱甚至於欲爲結項如此困境何可堪耐乎若有錢兩備給之約則依約施行何如云云此外更無他說而丁愛之以渠衝動樣白地構誣者實爲絕痛云梁太望妻鄭召史招內丁愛來謂渠曰太望何至今不爲掩土乎葬需錢吾當徵出於裵成已處與我偕往云渠依其言隨去則丁愛以錢兩備給之說多般恐喝而終不肯許則肆其悍惡推擠信孫故渠在傍挽解矣及欲移罪者誠是意外云初檢官靑陽縣監黃道源跋辭內仰面之胸膛下心坎上血暈四處沕合於無冤錄致命之傷合面之左腰眼皮脫處右腰眼皮磨處亦合於法文中必死之文裵信孫被打致死灼然無疑故實因以被打致死懸錄丁愛則雖以初無犯手推諉於太望妻而傷處狼藉詞證分明則渠安敢發明乎以正犯懸錄崔切碧則渠與丁愛旣非族屬何可無端偕往乎流涎於錢兩多般指嗾其勢必至故以干連懸錄而大抵此獄專由於梁太望之致死當初太望致死後其父起成捀賂掩置之說及於縣監風聞太望之父與妻及裵信孫與參證尹士石等捉來嚴査則太望父起成及太望妻鄭召史等招內太望與裵信孫雖有相鬪之擧實無被打之事果以染病致死的實而旣與信孫相鬪後致死故特以窮濫所致勘葬錢二十兩徵出於信孫處云裵信孫招內太望之因病致死昭然無疑而其父起成謂以被打致死多般恐喝疲殘村氓不勝恐怯勘葬錢二十兩依所願得給云參證尹士石招內亦以爲裵信孫初無犯手於梁太望云而只以渠等所供不可取信將欲行檢而屍身已爲入棺草殯開棺檢驗有難擅便各人等招辭枚擧牒報營門矣題辭內似此獄理不待檢而可驗何必發已斂之屍覈無情之獄乎但其錢兩之去來宜乎與受之同罪而索之者自服以窮濫與之者只言其恐怯則其索其給不必深誅梁起成裵信孫各決杖三十度放送事題送故依營題擧行矣此獄究覈之時裵哥行賂私和之說旣出丁愛之口故盤覈之方靡不用極而各人所供別無隱情云覆檢官定山縣監蔡潤銓跋辭實因正犯與初檢同此獄則以壯男而被打於女子終至致命者語不近理而丁愛女子中極兇獰極悍惡者也方其逞毒而亂打也其妻姜召史旁觀而不敢救看證尹從甲欲解而竝被打甚至口咬而有痕則其頭勢之獰猛手犯之狼藉從可推知原其本事梁太望之死實綠染患非由被打故雖以一時爭詰之罪備給廿緍掩理之資而其父其妻竝已納招於官家以至決折於巡營則渠以不當之人欲喫非義之賂挺身遠赴犯手亂毆竟至一旬未滿結果七尺丁壯究厥情節萬萬痛惡如式同推期於輸情恐不可已沔川罪人李有卜强奸裵女大阿只第十三日自縊致死丁巳三月二十四日囚初檢仰面傷處喉上有索痕斜至左邊耳垂下長四寸四分闊五分自右邊斜至髮際長七寸二分大頭闊一寸四分小頭闊九分紫赤色咽喉上右邊有索痕橫長二寸一分闊六分紫黑色左邊缺盆骨上有索痕橫長二寸一分闊二分紫赤色合面傷處項頸左邊有索痕橫長二寸四分闊三分紫赤色屍親尹召史招內今十二日出野還來渠女兒涕泣而坐問其委折則乃曰俄者靈塔寺負木漢李有卜突入房中執手欲劫盡力防遮幸免見辱云矣其翌日李哥宣言曰旣已通奸彼此婚姻之外無他道云云到處傳播轉入渠女之耳則渠女不勝冤憤長時涕泣故渠與其子興卜告官洩憤次今二十二日入來邑底則渠女乘此時自縊幾至死境渠次子巡卜以鎌斷索幸免卽地致命此際自官家有招入渠女之令有司鄭明卜因官令出來目見其光景使渠族屬李完先負來渠女於官庭矣今二十三日夜深後女息不在驚出尋覓則自縊於虛間已爲致命云正犯李有卜招內渠以海美之人來作靈塔寺火丁而裵興卜家在於柴路之邊刈柴往來之際休息其家今十二日興卜母子出他只有十八歲女兒渠入房內欲執其手則興卜妹大聲叱辱仍爲號哭故渠不敢犯汚卽爲還出矣十四日興卜母見渠責曰家內空虛之時突入作拏是何人事云渠以悔恨無地謝罪而歸矣十五日往邑內場市則興卜三寸叔裵俊行責以無禮亦如興卜母之言買酒二器勸飮而渠之心內以爲俊行之泛然責過而止者其意可知故以海美地有一好婚處願與興卜妹結婚云爾則俊行以爲待秋爲好云云矣興卜母呈官至於捉囚渠嚴治罪犯而今此興卜妹致命委折實所不知云屍親裵俊行招內十五日邑場逢見李有卜責其無據則厥漢言內事已到此好樣處之無妨云渠連爲責非而歸矣二十二日有卜來到渠家早晚間成婚之意困言非常故不得已傳及兄嫂與姪子呈官嚴治矣姪女竟至自縊其死也專由於有卜强奸之致云屍親裵興卜招內渠叔俊行言內海美地有好婚處從近出嫁似好云云所謂海美地卽指李有卜而言也渠答以海美婚處何可擧論云云仍以此事言於渠母及渠妹則渠妹誓不從厥漢竟至自處云尹召史更招內渠子興卜以媤叔俊行之言通婚故渠以此言傳於女息則女息却食涕泣恒言自裁矣竟至此境而其時被劫與否多般諉問於女息則至翌日始以見劫吐說而前後招辭不以直告事則渠家自是良族遭此變怪議論多端自歸隱諱之科非有愛護兇漢之意云裵興卜裵俊行等更招內渠等固疑其難免强暴矣其後聞之則被劫的實云正犯李有卜更招內伊日突入房中大阿只以績麻木奮擊故奪木投之劫迫成奸則大阿只泣言吾家本無如此事云云前招時隱諱事則或冀有益於圖生有所粧撰矣屍親之言皆已立證何敢一向牢諱乎强奸果爲的實云初檢官沔川郡守尹寅國跋辭內裵女自縊斷然無疑正犯李有卜乘裵女獨在之時生慾突入則柔弱兒女勢不免强暴之辱而屍親以被劫的實云有卜以劫奸自服則裵女本是良族也其强奸已成之律在所不免故實因以被劫自縊致死懸錄裵女以十八歲兒女意外見劫不勝羞愧及聞有卜求婚之說則大加悲憤決意自縊而適因救解未遂其意纔過二日又爲自縊期於辦死者有足可尙云覆檢官唐津縣監朴廷宅跋辭內裵女之死專由於劫奸故實因以被强奸自縊致死懸錄李有卜情跡之叵測一律之自犯不待裵女之自辦一死而可知亟施當律恐不可已云此囚則以山門有髮之傭瞰空舍未笄之女敢生叵測之計遽作强劫之擧呼號而人不聞抗拒而力不敵畢竟守紅之志莫全玷白之辱徒深重以婚姻之說有耳欲洗官庭之辨無面可顯一縊再縊求死必死其身被衊而其心益烈强奸之律本自嚴重劫而成者尙處以絞況此劫而成而使至於死者乎苟貸此漢之頑命難慰彼姝之冤魂如式同推期於輸情以施當律恐不可已○刑曹啓言淸州牧殺獄罪人金致績獄事則凡獄之最可憑信者莫如初檢而此獄則已自初檢大以爲疑晦營邑諸議莫不致疑於此獄而終以完決錄啓者以其變出舅甥事關倫義故也舅死由甥眞有其跡則其在敦風礪俗之政固宜視他獄尤重而甥在房中自外執䯻者舅也而䯻解手軟全身後沛於軒砌之下以致臀肋之外傷肝腑之內傷則論以情犯誠非其甥之推擠其舅旣知其舅之死不專由於其甥而直以事關舅甥成獄償命則臣等以爲重倫義之政反有傷於敦風敎之意而臣曹不敢擅便上裁恩津縣殺獄罪人林云伊獄事則麤漢猛用手勢弱女未及抵當以致頃刻之間項骨違舛折則當下致斃違則不過三日檢錄中左旋右旋頓無堅强者卽其驗也雖無一分故意斷以鬪毆殺成獄更無可疑而律云家長殺妻則無論故意與鬪毆皆償命殺妾則律止杖徒今此致死朴女卽林云伊之花妻也聘奔之別在常漢似不足論而朴女旣非林漢初聘之妻不過後來同居者而殺由鬪毆明非故意則直斷償命未知何如而臣等不敢臆斷上裁泰安郡殺獄罪人車命千獄事則實因詞證都出於致死金女之夫與父與甥之直供如出一口夫爲元犯娚爲干犯父爲緊證似此之獄絕可駭惡家長殺妻律當償命而金女店舍不美之說其夫其甥先已質言同處一房豈無所犯云者出於奸夫有實之招而累遭推來輒在其家則無異於奸所捕捉較重於挽裳對飯論以法意參以受敎恐不可直歸於償命之科而有不敢擅便上裁結城縣殺獄罪人朴三卜獄事則兩檢俱以自縊定實因而初檢官以因奸威逼添錄上段者恐是錯看律文覆檢官之以被告改錄者似是專主自縊三卜與翁德無論已奸未奸必無威之逼之使之自盡之理本不襯當於律文本意雖以翁德之親屬言之羞惡其未笄和奸之名責之以可殺則無怪其例談而但其驅納庫中脫出血褌示人辨質之擧足令褊性少女卽欲溘然翁德之縊死謂由於親屬之騷擾則抑或近似而謂出於三卜之威逼則大相逕庭道臣以雇奴奸雇主妻女律論列而大明律文長雇短雇亦有分別立券限久者是爲長雇用奴主之義月日受値不多者是爲短雇依凡人論我國雇工無立券不入籍乍往乍來者尤不當擬以奴主用此律文而有不敢擅斷上裁靑陽縣殺獄罪人婢丁愛獄事則染屍私和究竟於官査之後無干四寸之妹而丁男殺變遽出於索賂之手自犯三尺之誅何物女子鍾惡肆毒至此之極也似此獄案無容更議依前訊推期於償命沔川郡殺獄罪人李有卜獄事則良家處女親屬之所共愛護寺門傭漢鄕里之所共賤薄而忽地累名出於兩間親屬則急於避累賤傭則恐其被罪兩隻之前後爲說差有異同而一箇閨秀獨保羞惡之性輕捨婉㜻之命一縊再縊樑間屍出然後兩隻檢庭之招眞情畢露處女未死前見劫之說其母及興卜俊行之所共聞被汚後泣云吾家無此事處女之言而正犯丁寧直告有卜强奸良女之罪於是乎彰著無餘矣設令未奸女旣因此自裁則例皆成獄況自縊幽冤專出受汚則强奸一律有卜烏得免乎另加嚴訊期於取服之意請竝分付道臣敎以淸州囚金致績則以甥犯舅有關倫理苟非十分其然之跡何可臆料於跡外之情牢作鐵案惟恐其不嚴束乎前道臣林濟遠題語中墜跌之歸之未必實㾗損之曰以無所著傭供檢報皆謂之不可全信不得明驗而卿等三堂之論亦以爲舅死不專由於其甥而持以事關舅甥成獄則反傷風敎云者兩說精核周通朝家於此豈有別見乎分付道臣使卽勘以減一等之律恩津囚林云伊則卿等議讞甚當莫曰在常漢何論聘奔之別雖於正妻情有可原則一例闊狹於償命之典曾亦屢及於判辭況此獄之未必如此法理昭然輕先錄啓之道臣推考云伊卽爲勘以殺妾之當律事分付泰安囚車命千則卿等所謂無異於奸所較重於挽裳者無容更議況厥獄卽父與弟與夫也之所爲則厥女奸狀之輕重緊歇不須論前伯雖不無所見獄理則卿等言是也依曹啓酌處之意分付結城囚朴三卜則以雇奴而和奸主家未笄之女人事覺而厥女自死死之根因足可謂之主家之使之則威逼之律不必施之於三卜而無論和與劫奸則奸也在他人容或擬議於情跡之際而在三卜實有名分之關係卿等所引大明律長短雇之文雖有意見其在重人命嚴等夷之道直爲決放能不至於蕩然之歸乎發遣曹卽問于左右相草記靑陽囚婢丁愛則女人行凶尤絕悖依回啓施行沔川囚李有卜則有卜欲汚貞女之罪姑置之裵女之特操古亦罕聞不汚其身而猶辦其死豈不十倍愈於汚而後死死由於迫不得已者乎僻邑下戶有此卓異之女償死洩冤之前先施褒美之典於裵女實合於重節義之政分付道臣給復凶身有卜則檢招便一結案嚴飭推官速捧具格招報營後亦卽具格成案狀聞而推官等萬一推拖不卽取服先請拿處後更令趁限訊推又或不爲取服加請罷拿之典事一體分付又狀啓以爲道內未錄啓殺獄罪人尹卜三等二名依他例撮要後錄敢附迷見令該曹稟處淸州罪人尹卜三毆打尹必文翌日致死乙卯四月十三日囚初檢合面傷處䐉後有打破處二處上一處橫長一寸闊三分穴深三分下一處橫長六分闊二分穴深三分以手按摩則肉坼骨碎可容手指血凝浮高屍親崔召史招內渠夫尹必文與尹日萬有族誼而同居一里矣日萬謂以渠夫潛奸其子婦金召史白地構陷緦姪東玉責其不然則日萬父子毆打東玉且曰汝之叔姪同奸厥女云此際渠夫出他未還則日萬以此惡言倡傳隣里喝脅任掌使揭損罰渠夫還來後不得住接移寓於外川里而食鼎稿席等物持來次今十二日乘暮往舊家則日萬父子以眞木丫杖薑木丫杖水砧椎石塊等物無數亂打氣息奄奄緦姪東石來通急報故慌忙來見則流血遍䐉不省人事翌日竟至致命云干犯尹日萬招內昨年九月隣居族人尹必文與子婦金女促膝而坐暗挽裳幅而起子婦隨以出去已知其作奸之狀必文姪東玉亦於昨年劫奸云以此言及里中損罰必文毀家黜洞則必文猶復往來事極絕痛今十二日黃昏渠子卜三中三同往必文舊家渠追後往見則卜三執必文䯻相鬪而必文有痛傷之色故卽爲挽解而歸云正犯尹卜三招內渠妻昨年數次逃避隨逃隨捉矣今二月又爲逃走問其所由則渠妻曰必文則昨年十月劫奸東玉則昨年七月作奸自此以後厥漢叔姪見輒困逼恐必貽羞隣里今又逃避云云奸淫之說自然傳播自里中揭罰黜洞而必文不憚被逐又復投足於本里者尤極痛惡今十二日初昏渠往其舊家果以眞木丫杖數次打背而伊時渠是首犯渠父渠弟初無犯手之事云看證鄭日先等招內尹日萬父子以曖昧難明之事侵逼尹必文及其姪東玉且以呈官等說恐喝洞中則洞中諸人畏其險惡毀黜必文欲爲調劑日萬以爲吾棄金女欲娶他婦婚需價五十兩徵給云云則洞人以三十兩爲定而必文則雖貧其兄與姪稍饒故使之備給事成手記後以不卽給錢與之相鬪矣今十二日黃昏時聞必文舊家鬪毆之聲往叩房門則日萬四父子各持石塊水椎眞木杖等物亂打必文渠以爲汝等欲爲打殺必文乎云則日萬曰雖殺必文非汝所知反爲詬辱故仍爲還來云初檢官淸州前牧使安廷鐸跋辭內尹必文屍身䐉後打破處肉坼骨碎穴深血凝則沕合於無冤錄要害速死條故實因以被打致死懸錄獄情根因專在於必文之潛奸金女與否而里中損罰無一發明者中冓之言有難質言也一張手記許給三十兩者日萬之獰悍難於違逆也此不足爲必文潛奸之證左也而鄭日先等招皆以曖昩難明爲言則潛奸之事自歸落空大抵日萬天生惡種其子婦再次逃避則與其公然逐送無寧棄疾於人脅徵錢兩之爲愈也及其約錢不給黜洞潛來則不忍其憤有此殺越之變究厥所爲萬萬凶悖固當論以元犯而其子卜三旣以首犯自服故尹日萬以干犯懸錄尹卜三以正犯懸錄云覆檢時尹卜三妻金召史招內渠於昨年九月不知尹必文之來到如廁次出門矣媤父以此執端公然致疑困迫渠或火烙足脂或持劍究問曰雖無行奸之事以潛奸樣發說則可以圖生不然當以此劍刺殺云又曰必文兄與姪皆饒居以此惡名抑勒然後可徵錢兩云云渠不能支堪欲爲溺死之際以永棄樣斷髮逐送云覆檢官燕歧縣監趙鎭寧跋辭內金女行淫旣無眞的執贓又非奸所捕捉則尹日萬欲受誣服火烙劍擬末乃直以誣服徵錢等說誘之脅之必文東玉次第誣衊畢竟査辨俱歸虛謊究其心跡固已可殺躬率三子殺人一房造謀者非渠而誰下手者非渠而誰正犯之律烏可得免而卜三旣以首犯自服故卜三以正犯懸錄日萬姑以干犯懸錄云丙辰四月二十八日前道臣林濟遠別關內以其跡則自首之卜三雖爲元犯原其心則造謀之日萬尤合當律特以卜三自當之故雖置日萬於干犯之科獄中徑斃可見天道之有知而今於一人之死償以父子之命者亦有所偏重合有商量云云此獄則卜三雖云正犯日萬實是罪首只執疑似之跡勒倡淫醜之說始也揭罰而毀黜終焉竝力而戕殺者莫非日萬之所主張特緣卜三之自當遂置日萬於干犯而其父旣至㾘斃其子又抵重辟則便是一死而二償其在審愼之義合有酌量之道而未敢擅決洪州罪人金召史毆打申召史第三日致死乙卯八月初三日囚初檢傷處自兩缺盆骨下至胸膛上有傷㾗一處靑黯色長四寸五分上廣三寸五分中廣四寸五分下廣二寸七分堅硬左缺盆骨下有傷㾗一處長三寸廣一寸一分靑黯色柔軟左乳上有血癊一處長九分廣七分靑黯色柔軟自左右後脇下至左右腰眼上有血暈一處長七寸廣一尺二寸紫黯色微浮柔軟屍親申玉男招內渠妹年今六十二歲而李水成母金召史去月二十六日渠妹處被打頰腮矣今月初一日聞渠妹呼聲渠子判乭出見則水成足蹴渠妹之胸故渠率渠妹送其家少頃又自金女家有相鬪之聲更往問之則渠妹裂破金女之裳金女奪着渠妹之裳渠妹欲推其裳三次往來而渠妹先破金女家甕器一箇金女來破渠妹家甕器四箇仍以石打渠妹胸與肩則渠妹氣急仍宿金女家而一自其後痛勢漸重仍爲致死云正犯金召史招內申女被酒猜渠善賣酒毀渠假家又來打食鼎與陶器渠亦往申女家破其器數箇申女夜深後持石而來欲破食鼎故拒而不納則申女以其石自擣其胸且渠家無㕑門以安板立其門而塞之申女欲入廚抱安板而頹臥屍身傷處必緣於此云初檢官洪州牧使柳誼跋辭內胸膛及左缺盆骨下靑黯色左乳上之血癊腰眼上之血暈沕合於法文中致命之傷當速死處則不得過三日之文故實因以被打致死懸錄李水成旣云一次足蹴則申召史胸膛之受傷可屬之於水成而若其缺盆骨下及乳上腰眼等諸處傷痕亦非一蹴之受傷胸膛之傷雖是必死之處此則法文中不得過十日處也腰眼之傷卽是速死處也此則法文中不得過三日處也況其外又有此盆骨下左乳上兩處要害傷㾗者乎金召史旣先下手傷處又如此正犯以金召史懸錄李水成以干犯懸錄云覆檢官結城前縣監洪秉益跋辭實因正犯與初檢同前道臣林濟遠別關內申召史悍毒之習檢案可考因一微嫌以石碎鼎平日毒性據此可知及其金女陶器繼碎之後欲洩憤則力不相當欲按住則醉不知止手中之石無處可施自撞自毆之擧或不無是慮德山縣監會査官差定約日會推後出意見論報事發關矣丙辰九月初四日會査屍親申玉男招內兩女泥醉終夜翻轉而渠妹年老金女年壯畢竟壯者生而老者死不得不歸咎於壯者然毋論頭撞足踼固不可謂因此致命而胸膛腰眼之傷亦不可直歸之自擈自觸金女所謂初不犯手亦非眞情云主推官洪州牧使柳誼同推官結城前縣監洪秉益會査官德山縣監林淳浩跋辭內金女母子不過荏弱稚孱皆無獰悍之形且申玉男所供亦不以渠妹爲必死於金女之手則正犯之疑固已十分未成之案難議三尺而今此傷㾗狼籍鬪毆明的亦難遽議惟輕云丁巳三月十七日第八次同推主推官洪州牧使柳誼同推官結城縣監徐應輔跋辭內申女之偏被毆打屍親招辭旣曰不見其形又無公證誠難付之斷案償命之科而在獄官之道難於斷然直付生議云前道臣林濟遠題辭內營門之於此獄一味鄭重蓋以實因則端的詞證則䵝䵢故也今此所報亦不免鄭重之歸毋寧付諸疑輕之科免至償命之境者恐不至於大段失刑更當量度知委事題送矣此獄則水成之踢不過胸膛之一㾗金女之毆乃在腰眼等諸處檢報營題俱以腰眼之要害過於胸膛紫黯之深重甚於靑黯乃以毆腰眼之其母置之正犯踢胸膛之其子置之干犯而腰眼傷處旣云柔軟則直歸致命之傷勒驅正犯之科者有違法文亦關後弊若以踢胸膛之水成歸之正犯則正干犯之互換於母子之間者決非天理人情之所可議到者申女本以年老之人醉失常性發怒於酒利之見奪增憤於陶器之見破或抱石而往或裂裳而還其扶執翻轉東西顚撲不知爲幾遭如是之際未知被撞於何物受傷於何處老婆衰喘少有觸犯遽爾凘盡固無足怪今以致命之因全歸之於水成母子毆蹴之所崇者恐非罪疑惟輕之道迷見如此敢此陳列○刑曹啓言淸州牧殺獄罪人尹卜三獄事則若論元惡日萬是已欲受子婦之誣服而擬劍烙指勒成宗人之惡名而成券責錢竟至於倡率諸子恣意殺越但以卜三之尙有彝性自當先犯也故初覆檢狀雖不得不置之干犯若其論列罪惡則實有浮於其子而三次訊推遽至㾘斃可見天道之昭然律曰主使人毆打而致死傷者竝以主使之人爲首下手之人爲從論減一等設使日萬不死於獄中日萬爲其主使卜三當以從論而其父今旣死矣又置其子於重辟道臣跋辭中一死二償合有酌量云者不無意見洪州牧殺獄罪人金召史獄事則兩檢之以金女爲元犯者但以鬪鬨始端由於其母也然母犯而子代卽是天理人情之所當然而其子則卽爲全釋其母則經年訊推者恐非敦倫勸俗之意也況申女年紀已衰酗醉成性微事起鬧竟夜來往迷亂顚蹶之除抱持翻轉之時安知不自撞自撲或如前道臣起疑者乎反覆參究合置傅輕之典而臣曺不敢擅便請竝上裁敎以淸州囚尹卜三洪州囚金召史則或四父子共犯長者已斃犯無二犯或子與母俱犯而理有可原卿等與前道伯之說得之豈有別意於其間乎竝酌處事分付○京畿監司李在學狀啓以爲朔寧囚池得水獄事嚴飭推官出意見報來後狀聞事命下矣別般究覈之意嚴飭知委矣主推官朔寧郡守崔重圭同推官麻田郡守李商采牒呈內元犯及各人等處發問目取招則屍親池玉海招內渠打穀於外庭之時從兄得水向渠妻咆喝走入渠家久無動靜故入往見之則渠妻昏塞伏在蓬堂稷石間得水妻來扶渠妻呼之不答曳入房中仍爲致命而得水反以渠打殺樣推諉此不過死中求生之說至於一打卽死事渠旣未見得水毆打之狀又未見渠妻隱避之時而乘憤猛打則安知一打不至立死乎云切隣鄭光斗招內渠以納還次方織席子矣忽見得水咆喝走入玉海家俄聞有殺人之變急往見之則玉海妻奄奄欲死初昏更爲往見則張女頃刻待盡試擧其項頸隨手環轉不久果爲致命云玉海曰渠之四寸得水打殺其妻玉海之母曰得水打殺吾婦渠知得水之爲正犯至於一打立死似無是理而毆打之時旣未參見今何質言乎云正犯池得水招內渠因柳器造餘木取去事與從弟玉海言詰矣玉海妻訐訴其夫則玉海高聲慘辱故渠據理責之又責從嫂次入玉海家後庭張女方簸稷渠累次詰問其由張女終不應答故渠不忍憤怒一次打頂而至於屢次重打實無是事玉海或有繼打之事乎張女走入蓬堂爲稷石所頹壓乎隱避之除顚仆折骨乎如此委折亦未目覩而豈以一次手搥至於立死之境乎云今此獄事屍親詞證只據得水一打之說而俱未知張女立死之由至於得水之供縱有一打之擧卽地致命必無是理云而或歸之於玉海之打殺或歸之於稷石之頹壓或歸之於張女自倒致傷此等納招雖不可取信而至於稷石頹壓之說自倒致傷之言亦不無疑端蒼黃隱避之除其勢或然而一搥之狀得水亦不敢全諱則其所致命實由於渠之犯手獄案已具有非推官所可論斷云此獄則斷獄之要惟從其已著之跡不求乎未著之情故一毆一踢邂逅致命者苟有毆踢之跡則未嘗以邂逅恕之張女之頂門被打項骨違折卽其已著者也走匿蓬堂顚仆稷石乃是未著者也一打之事凶身旣已自服自倒之狀傍人元無參見則豈可捨明的之跡憑此然疑之端遽然擬之以惟輕雖以事理推之惟彼蓬堂稷石旣非峻屋絕崕則藉令眞有觸倒必不因此折項而健男之怒奉甚猛弱女之項骨至軟不知不覺之中奮力揮打則一打亦足違折以言其情節則渠雖常賤旣云嫂叔而咆咆追逐至於犯手毆打則已不可以人理責之又忍構誣其弟節節凶獰此而容貸則其於敦倫正俗之方反恐無補而有損一打立死非不可訝參證未備非不爲疑而犯打旣自服矣情狀又絕悖矣以情以法終無可原之道罪人池得水依前同推期於取服恐不可已令該曹稟處○刑曹啓言鬪毆之擧傷殺之變出於倫義之間則讞獄之地或以爲有傷風敎較重其獄或以爲當扶風敎反恕其獄此固竝行不悖之論而但當參觀情犯不失法意而已此獄則以情則同堂誼重折枝事微宜無傷殺之心而以犯則項骨易違麤拳至暴了無推諉之處被壓穀包跡無憑驗自撲折骨語不近似苟然設疑終非法意今若明知其死之不緣他故而直以倫義之故而參恕則道啓所言敦倫正俗之方無補而有損者臣曺亦以爲的確請依前訊推期於得情之意分付道臣敎以推官報辭亦足爲說而道臣狀語出於守經依道啓施行而勿以究竟看作等棄之案時或別起疑端細繹隱情論理於同推之題物色於隣比之間而常在念頭如物在喉爲心則安知不今日如此之見後爲如彼之論向所無疑者更或爲惑乎竝以此意分付